Locket Chatterjee: দলে আরও ৩-৪ জন জয়প্রকাশ রয়েছেন, তাঁদের বের করতে হবে: লকেট

বাঁকুড়া: জয়প্রকাশের মতো আরও তিন-চারজন জয়প্রকাশ দলের মধ্যে আছেন। তাঁদের দ্রুত চিহ্নিত করা হবে। যাঁরা দলের মধ্যে থেকে দলটাকে নষ্ট করছেন, তাঁদের চিহ্নিত করা হবে। তাঁরা যত তাড়াতাড়ি চলে যান, ততই দলের জন্য মঙ্গল। বুধবার বাঁকুড়ার সার্কাস ময়দান এলাকায় সদ্য প্রয়াত এক বিজেপি নেতার বাড়িতে দেখা করতে গিয়ে সাংবাদিকদের প্রশ্নের উত্তরে একথা বলেন বিজেপি সাংসদ লকেট চট্টোপাধ্যায়।

মঙ্গলবার কলকাতার নজরুল মঞ্চে জয়প্রকাশ মজুমদারের তৃণমূলে যোগদানের পর ঘাসফুল শিবির দাবি করে এরপর বেশ কয়েকজন বিজেপি নেতা তৃণমূলে আসতে চাইছেন। এ প্রসঙ্গে প্রতিক্রিয়া দিতে গিয়ে এদিন লকেট চট্টোপাধ্যায় কার্যত তৃণমূলের দাবিতেই সিলমোহর দিলেন। তিনি বলেন, এই ধরনের জয়প্রকাশদের চিহ্নিত করার কাজ শুরু হয়েছে। সবাই বুঝতে পারছে, কারা তৃণমূলের সঙ্গে সেটিং করে চলছে।

হোয়াটস অ্যাপ গ্রুপে কেউ কেউ এখনও থেকে গিয়েছে। তারা নিজেরা বলে না যে, বিজেপি ছেড়ে দিয়েছে। কিন্তু তারা হোয়াটস অ্যাপ গ্রুপ থেকে খবর বাইরে বের করে দিচ্ছে। এই ধরনের ব্যক্তিদের চিহ্নিত করে আগে বের করা হবে বলে জানিয়ে দেন লকেট।